

|  |  |  |
| --- | --- | --- |
| Številka: 430-0261/2024 - 1 |  |  |
| Datum: 7. 10. 2024 |  |  |

# **Javni anonimni idejni natečaj za oblikovanje osnovnih elementov celostne grafične podobe (CGP) Mestne občine Nova Gorica**

Naziv in sedež organa, ki objavlja javni natečaj:

**Mestna občina Nova Gorica**

**Trg Edvarda Kardelja 1**

**5000 Nova Gorica**

Predmet javnega natečaja: Mestna občina Nova Gorica razpisuje Javni anonimni idejni natečaj za oblikovanje osnovnih elementov celostne grafične podobe (CGP) Mestne občine Nova Gorica.

Vrsta natečaja: Natečaj je javen in anonimen.

Javni razpis je objavljen na **spletni strani** [**Mestne občine Nova Gorica**](https://www.nova-gorica.si/)**.**

## Pogoji za sodelovanje

**Natečaja se lahko udeleži zainteresirana strokovna javnost.** Sodelujejo lahko avtorji, ki so pod natečajnimi pogoji pripravljeni oblikovati predloge glede na vsebino natečaja.

**Natečaja se ne morejo udeležiti**:

* osebe, ki sodelujejo pri izvedbi natečaja, in sicer člani ocenjevalne komisije ter pripravljavci natečajne naloge in s tem povezanih prilog;
* osebe, ki so z osebami iz prve alineje interesno povezane oz. so z njimi povezani njihovi zakonski ali zunajzakonski partnerji, pri čemer interesna povezanost zajema morebitne družbenike v družbi, kjer je sam družbenik, in zaposlene v družbi, kjer je sam družbenik;
* osebe, ki so z osebami iz prve alineje v sorodstvenem razmerju v ravni vrste do prvega kolena ali v zakonski oziroma zunajzakonski zvezi;
* subjekti, za katere velja omejitev poslovanja z Mestno občino Nova Gorica po Zakonu o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 ZZPri).

Osebe in subjekti, za katere velja omejitev, bodo izločeni iz nadaljnjega postopka po ocenjevanju.

**Udeleženci so lahko fizične in pravne osebe**. V primeru, da je udeleženec **pravna oseba**, je treba v **prijavnem obrazcu navesti, kdo je avtor predloga**. Avtorske skupine pa morajo navesti vse soavtorje predloga.

**Udeleženci oziroma avtorji s podpisom Izjave o avtorstvu potrjujejo, da je njihov predlog v celoti izvirno in še neobjavljeno avtorsko delo oziroma da s prijavo predloga ne kršijo nobenih avtorskih, izvajalskih ali katerihkoli drugih pravic tretjih oseb**. Če bi se izkazalo, da avtorji predlogov kršijo pravice tretjih oseb, za to premoženjsko in kazensko odgovarjajo.

## Vsebinska izhodišča

**Izhodišče za predloge celostne grafične podobe (CGP) Mestne občine Nova Gorica (v nadaljevanju tudi MONG) sta grb in zastava Mestne občine Nova Gorica (Priloga 1)**, ki sta razpoznavna in splošno sprejeta simbola Mestne občine Nova Gorica. Grb predstavlja stilizirana rdeča vrtnica na belem polju, obrobljena z modrim robom. Rob je kvadratne oblike in ima spodnja vogala zaobljena. Vrtnica kot samostojen lik ponazarja mladost, lepoto in svežino najmlajšega slovenskega mesta, ki se odlikuje tudi po svoji hortikulturni urejenosti. Zastava je modrozelene barve reke Soče. V zgornjem levem vogalu ima stilizirano rdečo vrtnico brez modrega roba.

**Mestna občina Nova Gorica mora tudi v svoji vizualni govorici delovati jasno in razpoznavno v vseh svojih pojavnostih. Pri komunikaciji z javnostjo mora obvezno zadostiti pogojem dostopnosti za osebe z različnimi stopnjami oviranosti.**

Celostna grafična podoba (CGP) naj bo prilagojena sodobnim komunikacijskim smerem in naj omogoča učinkovito rabo v raznovrstnih komunikacijskih okoljih. Predvideva naj možnost čimprejšnjega prehoda na nepapirno poslovanje in naj podpira uvajanje novih tehnologij v utečen delovni proces.

## Vsebina natečaja

Na podlagi izvedenega javnega idejnega natečaja želimo pridobiti predloge za naslednje osnovne elemente celostne grafične podobe (CGP) Mestne občine Nova Gorica:

* **1. Grb s pripisom Mestna občina Nova Gorica**, ki naj ga sestavljata obstoječi grb Mestne občine Nova Gorica (Priloga 1) in besedna oznaka Mestna občina Nova Gorica. Slednje naj upošteva:
	1. Kompozicijo: grb v razmerju do besedne oznake Mestna občina Nova Gorica v pokončni in ležeči uporabi,
	2. Ustrezen črkovni tip / vrsto in velikost,
	3. Ustrezen barvni prikaz grba s pripisom v poljubni in v najmanjši dopustni velikosti črk,
	4. Ustrezen prikaz grba s pripisom v negativni obliki v poljubni in v najmanjši dopustni velikosti črk.

**Natečajna rešitev grba s pripisom Mestna občina Nova Gorica mora biti izvedljiva v različnih aplikativnih tehnikah** (tisk, graviranje, vlivanje, tkanje, vezenje, izrezovanje, digitalini izpis …) **in na različnih materialih** (papir, tkanina, kamen, kovina …).

* **2. Osnovne tiskovine**:
	1. osnovni dopisni list A4 za potrebe občinske uprave Mestne občine Nova Gorica,
	2. protokolarni dopisni list A4 za potrebe župana Mestne občine Nova Gorica,
	3. pisemska ovojnica (amerikanka, A5, A4),
	4. mapa za potrebe občinske uprave Mestne občine Nova Gorica,
	5. vizitka.

**Pri oblikovanju dopisnega lista je treba upoštevati priložena navodila glede oblike in sloga uradnih dokumentov (Priloga 2).**

* **3. Protokolarne tiskovine**:
	1. vabilo,
	2. priznanje,
	3. protokolarna mapa.
* **4. Medijsko-promocijski elementi**:
	1. spletna pasica,
	2. elektronska pasica,
	3. video špica.

**Pri načrtovanju vseh rešitev je treba upoštevati racionalizacijo stroškov in vsestransko uporabnost tako tiskanih kot elektronskih verzij**.

**Natečajne rešitve morajo biti v celoti pripravljene v skladu z natečajnimi določili**. Udeleženci lahko ponudijo le vsebine javnega natečaja v celoti. Udeleženci ne smejo ponuditi posameznih elementov CGP, sicer bodo iz ocenjevanja izločeni.

**Natečajne rešitve morajo vsebovati pisno obrazložitev posameznih elementov CGP.**

## Jezik in število predlogov

**Razpisna dokumentacija je v slovenskem jeziku. Natečajne rešitve in opisi v grafičnem delu morajo biti v slovenskem jeziku.**

Udeleženec (posameznik ali skupina) lahko v natečaju sodeluje z več rešitvami (največ tri), ki ne smejo biti predhodno objavljene ali v rabi druge fizične ali pravne osebe.

## Način in rok oddaje prijave na javni natečaj

Prijave z natečajnimi rešitvami naj bodo poslane priporočeno po pošti na naslov **Mestna občina Nova Gorica, Trg Edvarda Kardelja 1, 5000 Nova Gorica** ali oddane v sprejemni pisarni v pritličju Mestne občine Nova Gorica, Trg Edvarda Kardelja 1, Nova Gorica najpozneje do vključno petka, 8. novembra 2024.

Prijavitelj odda predlog v dveh ovojnicah, in sicer:

* **Ovojnica 1 – CGP** - Na zaprti ovojnici/paketu, ki ne bo razkrival identitete udeleženca (brez imena, priimka, firme ali morebitnega logotipa), mora biti levo zgoraj **navedena unikatna natečajna šifra** s pripisom **»NE ODPIRAJ - Javni anonimni natečaj za oblikovanje CGP MONG«**.
* **Ovojnica 2 – Prijavitelj** - Na drugi ovojnici, ki prav tako ne sme razkrivati identitete udeleženca, mora biti levo zgoraj **navedena enaka natečajna šifra** s pripisom **»NE ODPIRAJ - Javni anonimni natečaj za oblikovanje CGP MONG«**.

**Natečajna šifra mora vsebovati 5 znakov, in sicer črk ali številk.**

**V ovojnici, označeni z »Ovojnica 1 - CGP« in šifro udeleženca, se odda natečajna idejna rešitev v tiskani obliki (na listih formata A4 pokončen) in digitalno na USB ključku z vsebino idejnega predloga CGP**. Vsak del natečajnega predloga (vsaka stran) naj se označi z izbrano šifro udeleženca v zgornjem desnem kotu.

**V ovojnici, označeni z »Ovojnica 2 - Prijavitelj«** **in šifro udeleženca**, se odda izpolnjene obrazce:

 a) **prijavni obrazec**,

 b) **izjava avtorja predloga o izvirnosti predloga**.

Natečajno gradivo bo objavljeno na spletni strani [Mestne občine Nova Gorica](https://www.nova-gorica.si/).

Dodatne informacije v zvezi s postopkom natečaja in načinom prijave ob zagotavljanju anonimnosti lahko dobite na telefonski številki 05 3350 111 ali po elektronski pošti mestna.obcina@nova-gorica.si.

**MONG si pridržuje pravico do sprememb javnega anonimnega natečaja, ki morajo biti objavljene na istem mestu in na isti način, kot ta javni natečaj**.

## Ocenjevanje in merila za izbor

Prispele predloge bo pregledovala in ocenjevala komisija, v kateri bodo predstavniki naročnika ter predstavniki oblikovalske in komunikacijske stroke. Člane komisije imenuje župan s sklepom.

**Komisija bo ocenjevala le natečajne rešitve, ki bodo izpolnjevale pogoje in določila za sodelovanje na natečaju.**

**Komisija bo preverila skladnost in ustreznost natečajnih rešitev z vsebinskimi izhodišči tega natečaja.**

Komisija bo ocenjevala natečajne rešitve na podlagi meril, navedenih v spodnji tabeli.

Na natečaju je mogoče prejeti največ 10 točk.

**Tabela 1: Merila in točke za ocenjevanje natečajnih rešitev**

|  |  |
| --- | --- |
| Merilo/Kriterij | Točke |
| 1. Jasnost in razumljivost
 | **3** |
| * 1. Likovna kakovost
 | 1 |
| * 1. Jasnost in čitljivost
 | 1 |
| * 1. Razumljivost
 | 1 |
| 1. Kreativnost in sporočilnost
 | **3** |
| * 1. Izvirnost
 | 1 |
| * 1. Sodobnost
 | 1 |
| * 1. Sporočilnost
 | 1 |
| 1. Prepoznavnost in nezamenljivost
 | **2** |
| * 1. Prepoznavnost
 | 1 |
| * 1. Nezamenljivost
 | 1 |
| 1. Uporabnost
 | **2** |
| * 1. Prilagodljivost
 | 1 |
| * 1. Vsestranska uporabnost rešitve
 | 1 |
| Skupaj | 10 |

Komisija bo ocenila ustreznost vsakega kriterija pri posameznem merilu z vrednostjo 0 točk – kriterij ni izpolnjen, 0,5 točke – kriterij je delno izpolnjen ali 1 točko – kriterij je izpolnjen.

**Odpiranje natečajnih rešitev ne bo javno**. Komisija bo pripravila zapisnik o pregledanih in ocenjenih natečajnih rešitvah ter predlagala MONG najustreznejše rešitve za odkup in izvedbo.

**Naročnik si pridržuje pravico, da ne izbere nobene od prejetih natečajnih rešitev**.

## Soglašanje s pogoji javnega natečaja

**S** **sodelovanjem na javnem natečaju** udeleženci **soglašajo**:

* z vsemi pogoji oziroma določili tega javnega natečaja, ki so razvidni iz vsebine objave in natečajne dokumentacije,
* s spremembo elementov celostne grafične podobe na morebitno željo naročnika

(v obsegu, ki ne posega v osnovno idejo rešitve), če bi jim bil ponujen podpis pogodbe o odkupu rešitve celostne grafične podobe in materialnih avtorskih pravic,

* z morebitno javno predstavitvijo natečajnih rešitev in objavo imen avtorjev/skupin v medijih.

## Nagrade in odkup

Naročnik bo udeležencu, katerega natečajna rešitev bo po oceni komisije prejela najvišje

število točk, ponudil v podpis pogodbo o odkupu rešitve za celostno grafično podobo in materialnih avtorskih pravic v višini 5.000,00 EUR bruto. Natečajni rešitvi, ki bo prejela drugo najvišje število točk, bo naročnik izplačal nagrado v višini 2.500,00 EUR bruto. Natečajni rešitvi, ki bo prejela tretje najvišje število točk, bo naročnik izplačal nagrado v višini 1.500,00 EUR bruto.

**Izbrani udeleženec, ki bo prejel najvišje število točk, bo pozvan k podpisu pogodbe za izključen prenos vseh materialnih avtorskih pravic na naročnika, brez časovne in teritorialne omejitve**. Materialne pravice bo avtor prenesel na naročnika neomejeno. Avtor ohrani na svojem delu vse moralne avtorske pravice.

Če izbrani udeleženec ne bo **podpisal pogodbe v 14 dneh od njenega prejema**, se šteje, da pogodbe ne želi skleniti. Naročnik si pridržuje pravico, da ponudi v podpis pogodbo udeležencu, katerega natečajna rešitev je druga prejela najvišje število točk. Če se tudi slednji odreče sodelovanju, lahko naročnik ponudi v podpis pogodbo udeležencu, katerega natečajna rešitev je tretja prejela najvišje število točk.

V primeru, da bo nagrajenec predloga fizična oseba, mu bo nagrada izplačana **v roku 30 dni od sklenitve pogodbe o prenosu materialnih avtorskih pravic na MONG**, pri čemer se dohodek šteje za dohodek, ki je obdavčen v skladu z zakonom o dohodnini (ZDoh-2). V primeru, da bo nagrajenec pravna oseba ali fizična oseba z dejavnostjo, mu bo nagrada izplačana po sklenitvi omenjene pogodbe in v roku 30 dni od izstavitve računa v skladu z Zakonom o davku na dodano vrednost (ZDDV-1).

**Plačilo davkov in prispevkov, povezanih z izplačilom nagrade, bremeni nagrajenca**.

Izbrani udeleženec bo moral v pogodbeno dogovorjenem roku predati dokončno izdelano celostno grafično podobo na digitalnem nosilcu podatkov, in sicer v aktivni digitalni obliki, primerni za uporabo za vse elemente celostne grafične podobe. Pri izdelavi dokončne celostne grafične podobe bo izbrani udeleženec upošteval morebitne želje naročnika (v obsegu, ki ne posega v osnovno idejo natečajne rešitve).

**Vsi stroški v zvezi s predložitvijo natečajne rešitve bremenijo udeleženca**.

Izbrani udeleženec soglaša, da bo izdelal dodatne elemente celostne grafične podobe MONG in Priročnik celostne grafične podobe Mestne občine Nova Gorica. Naročnik bo izbranemu udeležencu za izdelavo dodatnih elementov celostne grafične podobe MONG in priročnika dodatno plačal v skladu s ponudbo, ki jo bo izbrani udeleženec predložil, ko bo k temu pozvan.

**MONG ima pravico do nadaljnjega prenosa pravic, ki jih je pridobila na podlagi drugega odstavka te točke, ne da bi za to potrebovala dovoljenje avtorja**.

**Nagrajeni udeleženci se zavezujejo k nerazkritju vsebine celostne grafične podobe vse do njene javne predstavitve in k sodelovanju pri pripravi informativnega gradiva ob predstavitvi rezultatov natečaja, če jih k temu pozove MONG.**

O izbiri bodo udeleženci obveščeni osebno, javnost pa preko spletne strani [Mestne občine Nova Gorica](https://www.nova-gorica.si/).

## Končna določila

**Komisija bo iz ocenjevanja izločila natečajne rešitve**, ki:

* ne bodo oddane v predpisanem roku,
* ne bodo zagotavljale tajnosti podatkov o avtorju,
* ne bodo vsebovale vseh zahtevanih sestavnih delov,
* ne bodo izpolnjevale drugih določil natečaja.

**Sklepi komisije so dokončni. Naročniku ni treba obrazložiti svoje odločitve udeležencem**.

Udeleženci natečaja soglašajo, da se predložena natečajna rešitev lahko kopira za potrebe arhiva MONG.

Dela, ki ne bodo nagrajena, bodo udeležencem natečaja na njihovo zahtevo vrnjena v roku 30 dni po objavi rezultatov.

MONG se zavezuje, da bo zbrane osebne podatke varovala in uporabljala v skladu z veljavnimi predpisi s področja varstva osebnih podatkov in samo za namen, za katerega so bili pridobljeni, ter jih ne bo posredovala tretjim osebam brez privoljenja.

Morebitne spore v zvezi z natečajem rešuje pristojno sodišče v Novi Gorici.

**ŽUPAN**

**Samo Turel**

Priloge:

* Priloga 1: Grb in zastava Mestne občine Nova Gorica,
* Priloga 2: Navodila glede oblike in sloga uradnih dokumentov,
* Obrazec 1: Prijavni obrazec,
* Obrazec 2: Izjava avtorja predloga o izvirnosti predloga.